Standard Bank Innibos Digitaal - Musiekkonserte - Innibos
Vir die musiekliefhebbers het Innibos 'n groot verskeidenheid musiekkonserte wat gestroom kan word om na hartelus te kyk en geniet.
Stef Bos se produksie Bos innie Bos het in 2017 'n Fiësta-toekenning gekry vir die Beste Musiekgedrewe produksie. Ons het hierdie opname – soos dit destyds opgeneem is – in die argief opgespoor en wil graag hê dat almal hierdie juweel moet kan geniet. Dit is 'n reis deur die tyd, deur die land en deur die wêreld met stories en songs. Van Hillbrow tot Die taal van my hart.
Met vergunning van die Atterbury Teater kan Jannie Moolman en Kevin Leon se Croonerskonsert ook gestroom word. Hulle deel met die kyker die ongelooflike musiek van kunstenaars wat oor dekades heen bekend staan as Crooners. Hulle het hul gunsteling Crooners-musiek met sorg gekies om vir elkeen 'n hele paar nostalgiese momente te verseker.
Innibos het met MGG en Coleske Artists hande gevat om vier musiekproduksies op te neem spesiaal vir Innibos Digitaal.
Jak de Priester het spesiaal 'n konsert opgeneem met sy geliefde treffers sowel as nuwe liedjies. Jak het vroeër vanjaar Album 10 bekendgestel, en van die temas wat hy in dié musiekversameling aanraak, is ouerskap, reise en mense van Suid-Afrika, en vriendskap. Ons het nog nooit ophou luister sedert Sally Williams Nougat nie, so skuif nader!
In die produksie Doep in nie dood nie bring Jannie du Toit hulde aan die onsterflike musiek van Koos du Plessis. Dit is 'n aanbieding met teks- en musiekgrepe oor die lewensbeskouing en werk van Koos du Plessis. Jannie du Toit laat in hierdie produksie die musiek van Koos du Plessis in die harte van 'n volgende geslag voortleef.
Die talentvolle Michelle Botha se produksie Storm in a F-cup / Bravades is 'n tong-in-die-kies kykie na wat haar bra sou sê as dié kon praat. Debra se bra's Old Faithful en Glitzy is daar om Debra te help, kommentaar te lewer en natuurlik, haar te ondersteun op die slagveld van die liefde. Met musiektreffers uit die 70's en 80's neem sy jou op 'n nostalgiese reis van 'n vrou se soeke na liefde.
Dr Victor and the Rasta Rebels is al vir dekades lank deel van die musiekbedryf met sy kenmerkende polsende ritmes en uplifting musiek. Hy is 'n talentvolle sanger, musikant, skrywer en vervaardiger. Saam met sy groep The Rasta Rebels gaan hy in hierdie produksie jou meesleur om saam te dans en die aand te geniet.